10. การควบคุมภายใน

บริษัทได้มีการควบคุมภายในโดยคณะกรรมการตรวจสอบและผู้ตรวจสอบภายในของบริษัทและบริษัทย่อย
โดยมีวัตถุประสงค์เพื่อให้เกิดความมั่นใจว่า การใช้ทรัพยากรของบริษัทเป็นไปอย่างมีประสิทธิภาพ
ก่อให้เกิดประสิทธิผลในการปฏิบัติงาน การรายงานทางการเงินมีความน่าเชื่อถือ
และการปฏิบัติงานเป็นไปตามกฎหมายและระเบียบต่าง ๆ ขององค์กร
การประเมินความเพียงพอของระบบควบคุมภายในสำหรับปี 2544 นี้
บริษัทได้จัดทำขึ้นโดยยึดวิธีการประเมินตามแนว COSO ซึ่งสามารถสรุปได้ดังนี้

1.  องค์กรและสภาพแวดล้อม

บริษัทมีนโยบายและเป้าหมายการดำเนินธุรกิจที่ชัดเจนและวัดผลได้
การตั้งเป้าหมายดำเนินการอย่างรอบคอบและได้มีการพิจารณาถึงความเป็นไปได้ของเป้าหมายที่กำหนด
มีการให้สิ่งจูงใจหรือผลตอบแทนอย่างสมเหตุสมผลแก่พนักงานที่ทำงานบรรลุถึงเป้าหมายของบริษัทโดยได้รับความเห็นชอบจากฝ่ายบริหาร
มีการจัดทำนโยบายและระเบียบวิธีปฏิบัติงานเป็นลายลักษณ์อักษรทั้งข้อควรปฏิบัติและโทษทางวินัย
โดยคำนึงถึงความเป็นธรรมต่อคู่ค้า เจ้าของผลิตภัณฑ์และลูกค้า เพื่อประโยชน์ของบริษัทในระยะยาว
การจัดโครงสร้างขององค์กร มีการกระจายอำนาจตามความรับผิดชอบอย่างเหมาะสม
มีการกำหนดหน้าที่ตามธุรกิจและธุรกรรมอย่างชัดเจน

2.  การบริหารความเสี่ยง

บริษัทมีการประเมินความเสี่ยงในการประกอบธุรกิจ
และได้มีการวิเคราะห์ถึงปัจจัยที่เป็นความเสี่ยงนั้นและหามาตรการในการบริหารความเสี่ยง
โดยได้แจ้งให้ผู้บริหารทุกคนที่เกี่ยวข้องทราบและนำมาตรการที่กำหนดไว้มาปฏิบัติและมีการติดตามผล

3.  การควบคุมการปฏิบัติงานของฝ่ายบริหาร

บริษัทมีกิจกรรมเพื่อการควบคุมในทุกระดับองค์กร แบ่งเป็น 3 กลุ่ม ตามวัตถุประสงค์ขององค์กร
คือกิจกรรมเพื่อการควบคุมในการปฏิบัติงาน การรายงานทางการเงินและการปฏิบัติตามนโยบาย
บริษัทมีการกำหนดขอบเขตอำนาจหน้าที่และวงเงินอำนาจอนุมัติของฝ่ายบริหารในแต่ละระดับไว้อย่างชัดเจนและเป็นลายลักษณ์อักษร
มีการแบ่งแยกหน้าที่ความรับผิดชอบในการอนุมัติ
การบันทึกรายการบัญชีและข้อมูลสารสนเทศและการดูแลจัดเก็บทรัพย์สินออกจากกันโดยเด็ดขาด
เพื่อเป็นการตรวจสอบซึ่งกันและกัน
บริษัทมีการติดตามการดำเนินงานของบริษัทย่อยหรือบริษัทร่วมอย่างสม่ำเสมอ
และมีกรรมการหรือผู้บริหารเข้าไปเป็นกรรมการในบริษัทย่อย
การดำเนินงานของบริษัทเป็นไปตามกฎหมายที่เกี่ยวข้องครบถ้วน

4. ระบบสารสนเทศและการสื่อสารข้อมูล

บริษัทมีการติดต่อสื่อสารที่มีการเชื่อมโยงระบบข้อมูลสารสนเทศ
และสามารถติดต่อสื่อสารกันได้ทุกระดับ
ซึ่งช่วยให้ผู้ปฏิบัติงานได้รับทราบข่าวสารจากฝ่ายบริหารได้อย่างรวดเร็วและชัดเจน
ในส่วนของคณะกรรมการบริษัท
บริษัทได้จัดส่งข้อมูลโดยละเอียดและเพียงพอให้คณะกรรมการเพื่อใช้ประกอบการพิจารณาตัดสินใจโดยแนบไปกับหนังสือเชิญประชุมอย่างน้อย
7 วัน รายงานการประชุมของคณะกรรมการได้บันทึกข้อซักถามความเห็น
หรือข้อสังเกตของคณะกรรมการในเรื่องที่พิจารณาอย่างครบถ้วน
เอกสารประกอบการบันทึกบัญชีและบัญชีต่าง ๆ
ได้เก็บไว้เป็นหมวดหมู่และไม่เคยได้รับการร้องเรียนจากผู้สอบบัญชีถึงความบกพร่องใด ๆ
คณะกรรมการได้พิจารณาว่าฝ่ายบริหารได้ใช้นโยบายบัญชีตามหลักการบัญชีที่รับรองทั่วไปและเหมาะสมกับธุรกิจของบริษัท

5. ระบบการติดตาม

บริษัทมีระบบติดตามการปฏิบัติงานตามเป้าหมายที่กำหนดไว้รวมทั้งการควบคุมภายในอย่างสม่ำเสมอ
ผู้ตรวจสอบภายในสามารถปฏิบัติงานได้อย่างมีอิสระและเสนอรายงานผลการตรวจสอบและแนวทางการแก้ไขได้อย่างตรงไปตรงมาต่อคณะกรรมการตรวจสอบ
หากพบข้อบกพร่องที่เป็นสาระสำคัญ
จะรายงานต่อคณะกรรมการบริษัทหรือคณะกรรมการตรวจสอบเพื่อพิจารณาสั่งการแก้ไขภายในระยะเวลาอันสมควร
กรณีที่เกิดเหตุการทุจริตหรือมีการปฏิบัติฝ่าฝืนกฎหมายซึ่งอาจกระทบต่อชื่อเสียงและฐานะการเงินของบริษัทอย่างมีนัยสำคัญ
ฝ่ายบริหารจะรายงานต่อคณะกรรมการบริษัทโดยทันที

จากการประเมินข้างต้นจะเห็นได้ว่า บริษัทได้จัดระบบการควบคุมภายในของบริษัทและบริษัทย่อย
เพื่อสร้างความมั่นใจอย่างสมเหตุสมผลเกี่ยวกับความเชื่อถือได้ในการจัดทำงบการเงินที่เผยแพร่ต่อสาธารณชน
ระบบการควบคุมภายในดังกล่าวประกอบด้วย การจัดโครงสร้าง
การแบ่งแยกหน้าที่ความรับผิดชอบที่ชัดเจน
กิจกรรมติดตามผลและการสั่งการแก้ไขข้อบกพร่องเมื่อตรวจพบ

อย่างไรก็ตาม แม้ว่าระบบการควบคุมจะกำหนดไว้ดีเพียงไร ก็ยังมีข้อจำกัดที่แฝงอยู่
ซึ่งรวมถึงโอกาสของการหลีกเลี่ยงหรือการละเลยการควบคุม ดังนั้น ระบบการควบคุมของบริษัท
จึงเพียงแต่ให้ความเชื่อมั่นที่สมเหตุสมผลของระบบการควบคุมภายในเท่านั้น ประสิทธิผลของการ
ควบคุมอาจเปลี่ยนแปรไปตามกาลเวลาเนื่องจากเงื่อนไขของสภาพแวดล้อมที่เปลี่ยนแปลงไป